
között, az alulírott helyen és napon az alábbi feltételekkel:

1. A közszolgáltatási szerződés tárgya, időtartama és 

a közszolgáltatás kizárólagossága

1.1 Szerződő felek elöljáróban rögzítik, hogy Önkormányzat a 2007. évben Lakitelek Nagyközség közigazgatási területén keletkező, és szennyvízcsatorna-hálózatba el nem vezetett települési folyékony hulladék gyűjtése, begyűjtése, szállítása, és engedéllyel rendelkező ártalmatlanító helyen történő leürítése (továbbiakban: települési folyékony hulladék szállítására irányuló hulladékkezelési közszolgáltatás) tárgyában közbeszerzési eljárást indított. Az eljárás eredményeként a közszolgáltatói jogokat és kötelezettségeket a települési folyékony hulladék kezelésére irányuló hulladékkezelési közszolgáltatás vonatkozásában Közszolgáltató nyerte el.

1.2 Jelen közszolgáltatási szerződés tárgya Lakitelek Nagyközség közigazgatási területén a települési folyékony hulladék kezelésére irányuló hulladékkezelési közszolgáltatási feladatok ellátása a hulladékgazdálkodásra vonatkozó – mindenkor hatályos – magasabb szintű jogszabályok, illetve a települési folyékony hulladék kezelésének kötelező közszolgáltatásáról szóló 15/2007.(VI.27.) számú önkormányzati rendelet (továbbiakban: Ör.) rendelkezései alapján.
A települési folyékony hulladék mennyisége: kb. 10.000±30% m3/év. 

A megrendelő tudomásul veszi, hogy a Vállalkozó veszélyes hulladékot nem szállít.

1.3. Szerződő felek a közszolgáltatási szerződést 2008. január 1. napjával kezdődő hatállyal 2009. december 31. napjáig terjedő határozott időre kötik.

1.4. Szerződő felek rögzítik, hogy Lakitelek Nagyközség közigazgatási területén a települési folyékony hulladék kezelésére irányuló hulladékkezelési közszolgáltatás körébe tartozó települési folyékony hulladék begyűjtésére, szállítására, illetve a kijelölt hulladékkezelőben történő ártalommentes elhelyezésére Közszolgáltató – a közbeszerzési eljárás alapján – kizárólagos jogot szerzett.

2. Közszolgáltató kötelezettségei

2.1. Közszolgáltató a települési folyékony hulladék kezelésére irányuló hulladékkezelési közszolgáltatás teljesítése során begyűjtött települési folyékony hulladékot engedéllyel rendelkező, lehetőség szerint a Lakitelek Nagyközség Önkormányzata tulajdonában lévő, a Lakitelek 0115/31 helyrajzi számú ingatlanon elhelyezkedő ártalmatlanító helyen helyezi el.

2.2. Közszolgáltató köteles továbbá 

2.2.1. Biztosítani a települési folyékony hulladék kezelésére irányuló hulladékkezelési közszolgáltatás folyamatos és teles körű ellátását.

2.2.2. A települési folyékony hulladék kezelésére irányuló hulladékkezelési közszolgáltatás zavartalan teljesítéséhez szükséges –az ajánlati felhívásban is megjelölt minimális – mennyiségű és minőségű jármű, eszköz, gép, berendezés, felszerelés biztosítására, valamint a szükséges – ugyancsak az ajánlati felhívásban megjelölt minimális – létszámú és képzettségű szakember, munkaerő alkalmazására.

2.2.3. A települési folyékony hulladék kezelésére irányuló hulladékkezelési közszolgáltatás folyamatos, biztonságos és bővíthető teljesítéséhez szükséges fejlesztések, beruházások és karbantartások elvégzésére.

2.2.4. Lakiteleki Polgármesteri Hivatalban a közszolgáltatással kapcsolatos ügyek intézésére, a reklamációk, észrevételek kezelésére, tájékoztatások adására ügyfélszolgálatot fenntartani, továbbá azok fogadási idejéről, működéséről a tulajdonosokat értesítés formájában, illetve felhívás közzététele útján tájékoztatni. Az ügyfélfogadás időpontja: minden hónap első munkanapra eső szerdáján 8 és 10 óra között.
2.2.5. Javaslat a tulajdonosi panaszok és észrevételek elintési rendjének a megállapítására. A tulajdonosi panaszokat 30 nap alatt érdemben el kell intézni.

2.2.6. A települési folyékony hulladék kezelésére irányuló hulladékkezelési közszolgáltatás teljesítésével összefüggő nyilvántartási rendszert működtetni.

2.2.7. Az Önkormányzat megkeresésére a megkeresés kézhezvételétől számított 15 munkanapon belül a települési folyékony hulladék kezelésére irányuló hulladékkezelési közszolgáltatás teljesítésével összefüggő adatszolgáltatást teljesíteni.

2.2.8. Tájékoztatni az Önkormányzatot az alkalmazott közszolgáltatási díj mértékéről, a díjkalkuláció módszeréről és az alkalmazás tapasztalatairól, a szolgáltatási díjra vonatkozó javaslattal egy időben.
2.2.9. A Közszolgáltató a szolgáltatási díj megállapítására a tárgyévet megelőző év október 15. napjáig költségelemzésen alapuló javaslatot tesz a települési hulladékkezelési közszolgáltatási díj megállapításának részletes szakmai szabályairól szóló 242/2000. (XII. 23.) Korm. rendeletben foglaltak szerint. A szolgáltatási díj alkalmazható legmagasabb mértékét az Önkormányzat a 242/2000. (XII. 23.) Korm. rendeletben foglaltak szerint rendeletben állapítja meg. 

2.3. Az elvégzendő feladatok:

- az ingatlanon keletkező, illetve gyűjtött települési folyékony hulladék ideiglenes tárolására szolgáló gyűjtőhelyről történő begyűjtésére, továbbá az átadott települési folyékony hulladéknak az ártalmatlanítás céljából történő elszállítására, 

- a begyűjtött és elszállított települési folyékony hulladéknak engedéllyel rendelkező, lehetőség szerint az Önkormányzat által, Lakitelek 0115/31 helyrajzi számú ingatlanon kijelölt ártalmatlanító helyen való elhelyezése. (A települési folyékony hulladék elszállítása az ideiglenes tárolásra szolgáló gyűjtőhelyről az ingatlan kezelőjének bejelentésétől számított 3 munkanapon belül történik.)

· Az előre nem tervezhető, vis maior miatt bekövetkező megrendelések legfeljebb 24 órán belül teljesítése (pl.: árvíz vagy egyéb rendkívüli esemény).

3. Önkormányzat kötelezettségei

3.1. Önkormányzat köteles:

3.1.1 Az adatvédelmi és az egyéb adatszolgáltatásokra vonatkozó jogszabályok rendelkezései által meghatározott keretek között átadni Közszolgáltatónak a közszolgáltatói kötelezettsége hatékony és folyamatos ellátásához szükséges, a kezelésekben lévő közérdekű adatokat és információkat (Lakitelek lakosságszáma, ingatlanok száma stb.)

3.1.2 Szorosan együttműködni Közszolgáltatóval a települési folyékony hulladék kezelésére irányuló hulladékkezelési közszolgáltatás folyamatos és teljes körű ellátásának az elősegítése érdekében.

3.1.3 Elősegíteni a Lakiteleken működtetett különböző közszolgáltatások összehangolását.

3.1.4 Az Ör. módosítása, amennyiben a magasabb szintű jogszabályok változásai a módosítást szükségessé teszik.

4. A közszolgáltatási díjjal kapcsolatos szerződési kikötések

4.1 
Szerződő felek rögzítik, hogy a szerződésben meghatározott díjak a közszolgáltató valamennyi, a tevékenység végzésével kapcsolatban felmerült költségét, így többek között a szállítás és ártalmatlanítás, valamint a szerződésben vállalt fejlesztésekkel, karbantartásokkal kapcsolatos költségeket is magukban foglalják.
Szerződő felek rögzítik, hogy a hulladékkezelési közszolgáltatás díja, az egységnyi díjtétel és a fizetendő díj megállapítása az Ör. 12.§ szerint történik. A közszolgáltatási díj a települési hulladékkezelési közszolgáltatási díj megállapításának részletes szakmai szabályairól szóló 242/2000.(XII.23.) Kormányrendelet rendelkezéseinek figyelembevételével kerül meghatározásra. Az Önkormányzat által meghatározott és a Közszolgáltató által érvényesített közszolgáltatási díj alkalmas a tartós működéshez szükséges nyereség fedezetének, illetve az indokolt költségek és ráfordítások megtérülésének biztosítására, továbbá ösztönöz a közszolgáltatás biztonságos és legkisebb költségű ellátására, a Közszolgáltató kapacitásának hatékony kihasználására, valamint a hulladékkeletkezés csökkentésére és a hatékony hulladékgazdálkodásra.

4.2.
   Szerződő felek rögzítik, hogy:

4.2.1. Az egységnyi díjtételt az indokolt költségek, ráfordítások és a 242/2000. (XII. 23.) Korm. rendelet 6. § (3) bekezdése szerinti nyereség összege és a várható szolgáltatási mennyiség hányadosaként kell megállapítani. Települési folyékony hulladék esetében a várható szolgáltatási mennyiség a településen szolgáltatást igénybe vevők számának és a vízfogyasztás alapján számított hulladékmennyiségnek a szorzata. 

4.2.2. A fizetendő közszolgálati díj alapját jelentő egységnyi díjtétel az Ör. 1. számú mellékletében kerül rögzítésre. 
4.2.3. Szerződő felek rögzítik, hogy 2008. január 1. napjától – 2008. december 31-ig alkalmazott közszolgáltatási díj legmagasabb évi mértéke települési folyékony hulladék esetében: 1.300,- Ft + Áfa/m3. 
4.2.4. Ha az igazolt bejelentéstől számított 3 munkanapon belül a Közszolgáltató az ingatlanról az ideiglenes tárolóban gyűjtött szennyvizet nem szállítja el, a Közszolgáltató az ingatlan tulajdonosa, illetve a számlafizető felé kötbért köteles fizetni. A kötbér mértéke a következő számlából kerül jóváírásra. A kötbér mértéke naponta egy m3 szennyvíz hulladékkezelési közszolgáltatási díja. 

4.2.5. Az igazolt díjhátralékok rendezésére az Ör. 13. § szerint kell eljárni.
4.2.6. Közszolgáltató vállalja, hogy azon ingatlanok esetében, amelyek közcsatorna csatlakozási lehetőséggel rendelkeznek, de nem rendelkeznek fürdőszobával, azok tekintetében közszolgáltatási díjat nem számláz ki. 

4.2.7. Az Önkormányzat vállalja, hogy erre vonatkozó lakossági bejelentés alapján a bejelentés valódiságát leellenőrzi, és erről az érintett ingatlantulajdonos nevét és címét feltüntetve, az adott számlázási időszakot megelőzően legalább 15 nappal korábban írásban értesíti a Közszolgáltatót. 

5. Egyéb szerződési kikötések

5.1 Szerződő felek súlyos szerződésszegésnek tekintik Közszolgáltató részéről különösen:

5.1.1. Ha neki felróható a települési folyékony hulladék kezelésére irányuló hulladékkezelési közszolgáltatást nem vonatkozó jogszabályok és jelen közszolgáltatási szerződés alapján végzi.

5.1.2. Ha neki felróhatóan a települési folyékony hulladékkezelésre irányuló hulladékkezelési közszolgáltatást Lakitelek közigazgatási területén egy hetet meghaladó ideig szünetelteti.
5.1.3. Ha Lakitelek közigazgatási területén gyűjtött települési folyékony hulladékot nem a 2.1 pontban megjelölt hulladékkezelőben helyezi el.

5.1.4. Ha a Közszolgáltató a szerződésben általa vállalt kötelezettségek teljesítésére meghatározott határidő tekintetében 30 napot meghaladó késedelembe esik.

5.2 Szerződő felek súlyos szerződésszegésnek tekintik Önkormányzat részéről különösen, ha a közszolgáltatási szerződésben meghatározott kötelezettségeit – a Közszolgáltató felszólítása ellenére – súlyosan megsérti, és ezzel a közszolgáltatónak kárt okoz vagy akadályozza a közszolgáltatás teljesítését.

5.3 Közszolgáltató a települési folyékony hulladékkezelésre irányuló hulladékkezelési közszolgáltatás teljesítésére közreműködőt vagy teljesítési segédet vehet igénybe. Közszolgáltató a közreműködő vagy teljesítési segéd tevékenységéért teljes körű felelősséggel tartozik.

5.4 A Közszolgáltató kijelenti és szavatol azért, hogy a szerződés hatálya alatt a tevékenyég végzésére feljogosító környezetvédelmi hatósági engedéllyel rendelkezik.

5.5 Jelen közszolgáltatási szerződésben nem szabályozott kérdésekben a Polgári Törvénykönyvről szóló többször módosított 1959. évi IV. törvény, a 2000. évi XLIII. törvény (Hgt.), a hulladékkezelési közszolgáltató kiválasztásáról és a közszolgáltatási szerződésről szóló 224/2004.(VII.22.) Kormányrendelet, a települési hulladékkezelési közszolgáltatási díj megállapításának részletes szakmai szabályairól szóló 242/2000.(XII.23.) Kormányrendelet, a települési hulladékkal kapcsolatos tevékenységek végzésének feltételeiről szóló 213/2001.(XI.14.) Kormányrendelet, a hulladékok jegyzékéről szóló 16/2001.(VII.18.) KöM. Rendelet, az Ör., valamint az egyéb kapcsolódó jogszabályok rendelkezései az irányadóak. Az Ör. Kizárólag a Közszolgáltatóval történt előzetes egyeztetést követően az 1.1. pontban hivatkozott közbeszerzési eljárás és a jelen szerződés feltételeinek megfelelően módosítható.
5.6 Jelen szerződés elválaszthatatlan részét képezik a közbeszerzési eljárás ajánlati felhívása, a közbeszerzési eljárás dokumentációja, valamint a Közszolgáltató a közbeszerzési eljárásban benyújtott ajánlata. Amennyiben a jelen szerződés és mellékletei között ellentmondás áll fenn, elsődlegesen a jelen szerződés, ezt követően az ajánlati felhívás, majd az ajánlati dokumentáció, végül a Közszolgáltató ajánlata az irányadó.

5.7 Szerződő felek megállapodnak abban, hogy esetleges jogvitákat elsődlegesen békés úton, tárgyalások útján kívánják rendezni, s csupán akkor fordulnak bírósághoz, ha a tárgyalásos rendezés nem vezetett eredményre. Erre az esetre Felek kikötik a Kecskeméti Városi Bíróság hatáskörét.

5.8 Jelen közszolgáltatási szerződés öt egymással szó szerint megegyező eredeti példányba készült, melyet szerződő felek elolvasás és közös értelmezés után, mint akaratukkal mindenben megegyezőt aláírtak.

Lakitelek, 2007. december 28.
………………………………………


………………………………….

             Önkormányzat

